અત્યારે ઘણા પુરૂષો એવી સ્ત્રીઓને પસંદ કરે છે જે વ્યવસાયિક રીતે અથવા તો શોખથી કોઇ પ્રવૃત્તિ કરતી હોય. આ વિચાર પરિવારને ટેકો આપી શકે એટલા માટે નહીં પરંતુ અત્યારના પુરુષો ઇચ્છે છે કે પોતાની વાઇફ પોતાની એક આગવી ઓળખ બનાવે અને તે પણ કોઇ પ્રવૃત્તિમાં રહે જેથી કરીને તેનું જ્ઞાન માત્ર ચાર દીવાલોમાં જ ન રહે. આમ પણ ઘરમાં એમ જ બેસી રહેવાથી સ્ત્રીઓને અલગઅલગ વિચાર આવતા હોય છે એના કરતાં સારું છે કે સ્ત્રીઓ પોતાની રીતે કંઇક નવું કામ કરે. અને જો સ્ત્રીને ઘરે બેસીને પણ કામ કરવું હોય તો પણ અત્યારે એટલા બધાં વિકલ્પો છે કે સ્ત્રી કદી પાછળ પડી શકે એવું નથી. અત્યારે કોઇ પણ વસ્તુની ખબર ન પડે તો પણ સ્ત્રી સોશિયલ મીડિયાના સહારે શીખી શકે છે. જેથી કરીને સ્ત્રી કદી ક્યાંય પાછળ નહી પડે. દીકરીઓને માતાપિતા એટલા માટે જ ભણાવે છે કે તે પગભર થઇ શકે, પોતાની એક આગવી ઓળખ બનાવી શકે. તેથી માતાપિતાના આ સ્વપ્નને પણ પૂર્ણ કરવા માટે પોતાના કરીયરમાં આગળ વધવું જરૂરી છે. માબાપે તમારી પાછળ પૈસા ખર્ચ્યા છે, તમને સ્વતંત્ર બનાવ્યાં છે તો તમારે એનો ફાયદો ઉઠાવવો જોઇએ. તો તમારે તમારી ઓળખ બનાવવાનો પ્રયત્ન કરવો જોઇએ. ન માત્ર તમારા સાસરીયાં પક્ષને જ પરંતુ તમે તમારા માતાપિતાને પણ જરુરિયાતના સમયે મદદ કરી શકો છો.